વાહનો જે રીતે શહેરમાં દોડી રહ્યાં છે એ જોતાં સ્કૂટર, મોટર, સાઈકલ જ નહીં, તેની પાછળ બેસવાવાળા તેમ જ ચાલવાવાળા માટે પણ હેલ્મેટ ફરજિયાત કરવી જોઈએ. અમારા ગીધુકાકા કહે છે અમદાવાદમાં સ્ત્રીઓ માટે, ખાસ કરીને પરણેલી સ્ત્રીઓ માટે ફરજિયાત હેલ્મેટ હોવી જોઈએ. પરણેલી સ્ત્રી માટે હેલ્મેટ ફરજિયાત હોય તો પતિ તેને સમજાવી શકે કે પત્ની, આમેય તેં ચોપડેલાં લાલી-લિપસ્ટિક કે પફ-પાઉઅડર હેલ્મેટમાંથી બહાર દેખાવાનાં નથી. તો પછી શા માટે તેની પાછળ આટલો બધો શ્રમ કરે છે? – જો કે ગીધુકાકા એ નથી જાણતા કે પરિણીત સ્ત્રી તેની સાડી સાથે મેચ થાય એવી જુદા જુદા રંગની સાત હેલ્મેટ માટે હઠ કરશે તો અમદાવાદના સાડીવાળાને ત્યાં જ આ હેલ્મેટ વેચાતો થશે. વેપારીઓ ભવ્ય સેલની જાહેરાતમાં લખશે કે અમારે ત્યાંથી સાડી ખરીદનારને સાડીના મેચીંગની હેલ્મેટ ભેટ આપવામાં આવશે ને તેના વરને બાપડાને અઢીસો રૂપિયાની સાડીના પાંચસો ખરીદવા પડશે…